**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje prírodná rezervácia Pokoradzské jazierka (ďalej len „návrh nariadenia vlády“), podľa § 17 ods. 9, § 22 ods. 1 a 6 a § 30 ods. 7. zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Dôvodom vyhlásenia navrhovanej prírodnej rezervácie (PR) Pokoradzské jazierka je aj formálne oznámenie Európskej komisie v rámci konania o porušení zmlúv č. 2019/2141, ktoré sa týka nedostatočného vyhlasovania lokalít európskeho významu a stanovenia cieľov ochrany a opatrení na ich dosiahnutie (napr. v rámci programov starostlivosti).

Predkladaným návrhom nariadenia vlády sa za chránené územie vyhlási územie európskeho významu SKUEV0364 Pokoradzské jazierka, ktoré bolo zaradené do národného zoznamu území európskeho významu schváleného v roku 2004 vládou Slovenskej republiky a v roku 2008 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu a do rozhodnutia Komisie 2008/218/ES z 25. januára 2008, ktorým sa podľa smernice Rady 92/43/EHS prijíma prvý aktualizovaný zoznam lokalít európskeho významu v alpskom biogeografickom regióne (Ú. v. EÚ L 77, 19.3.2008) (ďalej len „rozhodnutie 2008/218/ES“). Rozhodnutie 2008/218/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2021/165 z 21. januára 2021, ktorým sa prijíma štrnásta aktualizácia zoznamu lokalít s európskym významom v alpskom biogeografickom regióne (Ú. v. EÚ L 51, 15.2.2021).

Schválením návrhu nariadenia vlády dôjde k zrušeniu existujúcej PR Pokoradzské jazierka s výmerou 38,67 ha s piatym a štvrtým stupňom ochrany, ktorá sa stane súčasťou navrhovanej PR Pokoradzské jazierka. Celé územienavrhovanej PR Pokoradzské jazierka je súčasťou Chráneného vtáčieho územia Cerová vrchovina – Porimavie.

Účelom vyhlásenia prírodnej rezervácie Pokoradzské jazierka je zabezpečenie priaznivého stavu predmetu ochrany PR Pokoradzské jazierka, ktorým sú štyri biotopy európskeho významu (z toho jeden prioritný biotop), dva biotopy národného významu, biotopy jedného druhu rastliny národného významu a biotopy dvoch druhov živočíchov európskeho významu. Ciele ochrany sú stanovené v projekte ochrany spracovanom ako podklad na vyhlásenie PR Pokoradzské jazierka a sú rozpracované v programe starostlivosti. Program starostlivosti o PR Pokoradzské jazierka je spoločne s projektom ochrany zverejnený na webovom sídle Štátnej ochrany prírody Slovenskej republiky na adrese <http://www.sopsr.sk/poprpokoradzskejazierka/>.

Výmera navrhovanej PR Pokoradzské jazierka je 64,43 ha. V PR Pokoradzské jazierka sa navrhuje zóna A s výmerou 11,55 ha a piatym stupňom ochrany a zóna B s výmerou 52,88 ha so štvrtým stupňom ochrany podľa zákona. Ochranné pásmo sa nevyhlasuje a neplatí ani ochranné pásmo podľa § 17 ods. 7 zákona.

Zámer vyhlásiť PR Pokoradzské jazierka bol v zmysle § 50 zákona oznámený Okresným úradom Banská Bystrica. Pripomienky k zámeru vznesené zo strany dotknutých subjektov boli prerokované a zapracované do materiálu.

Ministerstvo životného prostredia Slovenskej republiky prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky, ako aj pred zápisom do katastra nehnuteľností, doručí správcovi informačného systému (§ 38 ods. 2 zákona č. 326/2005 Z. z. o lesoch v znení neskorších predpisov) na adresy nlc@nlcsk.org a nlc-ulzi@nlcsk.org hranice PR Pokoradzské jazierka v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. august 2021.